Davlat organlari va tashkilotlari yuridik xizmati xodimi lavozimiga birinchi marta tayinlangan shaxslarning adliya organlarida stajirovkadan o‘tishi tartibi to‘g‘risidagi nizomni tasdiqlash haqida

O‘zbekiston Respublikasi Prezidentining 2017-yil 19-yanvardagi PQ-2733-sonli “Yuridik xizmat faoliyatini tubdan takomillashtirish chora-tadbirlari to‘g‘risida”gi qaroriga muvofiq buyuraman:
 1. Davlat organlari va tashkilotlari yuridik xizmati xodimi lavozimiga birinchi marta tayinlangan shaxslarning adliya organlarida stajirovkadan o‘tishi tartibi to‘g‘risidagi nizom ilovaga muvofiq tasdiqlansin.
 2. O‘zbekiston Respublikasi adliya vazirining 2015-yil 6-avgustdagi 262-mh-son “Davlat va xo‘jalik boshqaruvi organlari, mahalliy davlat hokimiyati organlari hamda boshqa davlat tashkilotlari yuridik xizmatlari xodimlarining adliya organlarida stajirovka o‘tash tartibi to‘g‘risidagi nizomni tasdiqlash haqida”gi buyrug‘i (ro‘yxat raqami 2708, 2015-yil 6-avgust) (O‘zbekiston Respublikasi qonun hujjatlari to‘plami, 2015-y., 31-son, 424-modda) o‘z kuchini yo‘qotgan deb topilsin.
 3. Mazkur buyruq davlat ro‘yxatidan o‘tkazilsin va bu haqda Idoraviy normativ-huquqiy hujjatlarni davlat ro‘yxatidan o‘tkazish boshqarmasi (B. Boliyev) Idoraviy normativ-huquqiy hujjatlarning davlat reyestriga tegishli yozuv kiritsin.
 4. Huquqiy targ‘ibot va axborot boshqarmasi (A. Ochilov) mazkur idoraviy normativ-huquqiy hujjatni “O‘zbekiston Respublikasi qonun hujjatlari to‘plami” — “Sobraniye zakonodatelstva Respubliki Uzbekistan”da nashr etilishini ta’minlasin.
 5. Mazkur buyruq rasmiy e’lon qilingan kundan e’tiboran kuchga kiradi.
 6. Mazkur buyruqning ijrosini nazorat qilish vazir o‘rinbosari N. Jo‘rayev zimmasiga yuklansin.
 Mazkur Nizom O‘zbekiston Respublikasi Prezidentining 2017-yil 19-yanvardagi PQ-2733-sonli “Yuridik xizmat faoliyatini tubdan takomillashtirish chora-tadbirlari to‘g‘risida”gi qaroriga muvofiq, davlat organlari va tashkilotlari yuridik xizmati xodimi lavozimiga birinchi marta tayinlangan shaxslarning adliya organlarida stajirovkadan o‘tishi tartibini belgilaydi
 1. Mazkur Nizom maqsadlari uchun davlat organlari va tashkilotlari deganda davlat organlari, xo‘jalik boshqaruvi organlari, davlat korxonalari, muassasalari va tashkilotlari tushuniladi. 
 2. Stajirovka stajorning kasbiy bilimlari, o‘quv va amaliy ko‘nikmalarini mustahkamlash va shakllantirish, shuningdek ishning o‘ziga xosligi, tayinlanayotgan lavozimi bo‘yicha funksional vazifalarini sifatli bajarishi uchun ilg‘or tajribani egallab olishini ta’minlash maqsadida o‘taladi.
 3. Yuridik xizmat xodimi lavozimiga birinchi marta tayinlangan shaxslar mazkur Nizomda belgilangan tartibda adliya organlarida stajirovkadan o‘tadi. Bunda stajirovka:
 respublika darajasidagi davlat organlari va tashkilotlari, shuningdek Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari yuridik xizmati xodimlari uchun — O‘zbekiston Respublikasi Adliya vazirligida;
 hududiy davlat organlari va tashkilotlari, shuningdek tumanlar va shaharlar hokimliklari yuridik xizmati xodimlari uchun — tegishlicha Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalarida o‘taladi. 
 4. Davlat organlari va tashkilotlari rahbari yuridik xizmat xodimi lavozimiga birinchi marta tayinlangan shaxsni stajirovkadan o‘tkazishni so‘rab u belgilangan tartibda lavozimga tayinlangan kundan e’tiboran o‘n kun ichida tegishli adliya organiga murojaat etadi.
 Adliya organi murojaat kelib tushgandan so‘ng, bir oy muddat ichida stajirovkani tashkil qilishi va uni o‘tash bo‘yicha aniq muddatni ko‘rsatgan holda tashkilot rahbarini stajirovka boshlanishidan kamida bir hafta oldin yozma ravishda xabardor qilishi kerak.
 5. Stajorni belgilangan muddatda stajirovkadan o‘tish uchun yuborish majburiyati tashkilot rahbari zimmasiga yuklatiladi.
 6. Stajirovka O‘zbekiston Respublikasi Adliya vazirligida Huquqiy xizmat ko‘rsatishni tartibga solish boshqarmasi tomonidan, Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalarida esa Huquqiy xizmatlar bo‘limlari (bundan buyon matnda mas’ul bo‘linma deb yuritiladi) tomonidan tashkil qilinadi.
 7. Stajorga metodik yordam ko‘rsatish hamda uning amaliy ko‘nikmalarini shakllantirish uchun adliya organlarining malakali va tajribali mutaxassislari orasidan stajirovka rahbari tayinlanadi.
 8. Stajirovka rahbari, qoida tariqasida, kamida besh yillik ish stajiga ega bo‘lishi kerak.
 9. Stajirovka rahbari tomonidan har bir stajor uchun u tomondan bajariladigan ishlar mazmuni va muddati ko‘rsatilgan stajirovkadan o‘tish rejasi ishlab chiqiladi.
 Stajirovkadan o‘tish rejasi tegishli mas’ul bo‘linma rahbari tomonidan tasdiqlanadi.
 10. Stajirovkadan o‘tish rejasida stajor tomonidan yuridik xizmat xodimining funksional vazifalari va ularni bajarishda bilishi lozim bo‘lgan normativ-huquqiy hujjatlar ro‘yxati, norma ijodkorligi va huquqni qo‘llash amaliyoti, normativ-huquqiy hujjatlarning turkumlashtirilgan hisobini yuritish, shartnomaviy-huquqiy va da’vo ishlarni yuritish, jismoniy va yuridik shaxslarning murojaatlarini ko‘rib chiqish, shuningdek mamlakatda amalga oshirilayotgan siyosiy, ijtimoiy-iqtisodiy islohotlarning mazmun-mohiyatini o‘rganish bilan bog‘liq tadbirlar belgilanishi lozim.
 11. Stajirovkadan o‘tish muddati ikki haftani tashkil etadi.
 12. Stajirovkadan o‘tishdan ozod qilishga yo‘l qo‘yilmaydi.
 13. Stajirovkadan o‘tishning birinchi kunida stajirovka rahbari stajorni stajirovkadan o‘tish rejasi, muddatlari, ichki mehnat tartib va kasb etikasi hamda texnika va yong‘in xavfsizligi qoidalari, shuningdek ish rejimining xususiyatlari bilan tanishtiradi hamda stajorga stajirovkadan o‘tishi uchun zarur sharoitlar yaratadi.
 14. Stajirovka rahbari stajirovka davomida:
 stajorga stajirovkadan o‘tish rejasida belgilangan tadbirlarni bajarish bilan bog‘liq materiallardan foydalanish imkoniyatini ta’minlaydi;
 stajorning kasbiy bilimi va amaliy ko‘nikmalarini shakllantirish uchun unga tegishli tavsiyalar beradi;
 stajirovkadan o‘tish rejasida belgilangan tadbirlarning bajarilishi va sifatini muntazam ravishda nazorat qilib boradi;
 stajorning ish vaqtidan samarali foydalanishini ta’minlaydi.
 15. Stajor stajirovkadan o‘tish davomida:
 stajirovka bo‘yicha uslubiy va ko‘rsatma materiallar bilan tanishishi;
 stajirovkani tashkil etish va undan o‘tish bilan bog‘liq tadbirlarda ishtirok etishi;
 stajirovkadan o‘tish rejasida nazarda tutilgan barcha tadbirlarni stajirovka uchun belgilangan muddat ichida, to‘liq hajmda va sifatli bajarishi;
 amaliy faoliyatda foydalanilishi mumkin bo‘lgan hujjatlar namunalari va boshqa muhim materiallar to‘plamini yuritishi;
 stajirovkadan o‘tish yakunlari bo‘yicha hisobot tayyorlashi;
 tegishli adliya organlarida o‘rnatilgan tartib qoidalarga rioya qilishi shart.
 16. Stajor stajirovkadan o‘tish vaqtida yuridik xizmat xodimining funksional vazifalari va ularni bajarishda bilishi lozim bo‘lgan normativ-huquqiy hujjatlar, norma ijodkorligi va huquqni qo‘llash amaliyoti, normativ-huquqiy hujjatlarning turkumlashtirilgan hisobini yuritish, shartnomaviy-huquqiy va da’vo ishlarni yuritish, jismoniy va yuridik shaxslarning murojaatlarini ko‘rib chiqish, shuningdek mamlakatda amalga oshirilayotgan siyosiy, ijtimoiy-iqtisodiy islohotlarning mazmun-mohiyatini o‘rganishi lozim.
 17. Stajor stajirovkadan o‘tish rejasida belgilangan tadbirlarni bajarib bo‘lgach, u bo‘yicha yozma hisobot tayyorlaydi. Hisobot stajor tomonidan imzolanadi hamda stajirovka rahbari tomonidan qabul qilinadi va tasdiqlanadi.
 18. Stajirovka rahbari tomonidan hisobotni qabul qilishda stajorning kasbiy bilim va amaliy ko‘nikmalarni qanchalik o‘zlashtirganligini baholash uchun u bilan mas’ul bo‘linma xodimlari ishtirokida suhbat o‘tkaziladi va uning hisoboti muhokama qilinadi. Muhokama jarayonida stajorga zimmasiga yuklatilgan uning kasbi bilan bog‘liq vazifalarni amaliyotda qo‘llashga doir tavsiyalar beriladi.
 Muhokama natijasi mas’ul bo‘linma tomonidan rasmiylashtiriladigan bayonnomada aks ettiriladi.
 19. Stajirovka muddati tugaganidan keyin stajirovka rahbari tomonidan stajorga nisbatan tavsifnoma tuziladi va unda stajorning stajirovkadan o‘tish rejasida nazarda tutilgan tadbirlarni qanchalik o‘zlashtirganligi, tartib-intizomi, stajirovka davomida u tomonidan egallangan kasbiy bilim va amaliy ko‘nikmalar aks ettirilgan bo‘lishi kerak.
 Stajorning tegishli adliya organida belgilangan tartib qoidalarga rioya qilmaganligi, stajirovkadan o‘tish rejasida ko‘rsatilgan tadbirlarni to‘liq bajarmaganligi, stajirovkaga uzrli sabablarsiz kelmaganligi ham tavsifnomada aks ettiriladi.
 20. Tavsifnoma mas’ul bo‘linma rahbari tomonidan imzolanadi va adliya organining yo‘llanma xati orqali stajorni yuborgan tashkilotga jo‘natiladi.
 21. Mas’ul bo‘linma xodimlari tomonidan stajorga stajirovkadan o‘tish rejasi bilan bog‘liq bo‘lmagan vazifa va topshiriqlar berilishiga yo‘l qo‘yilmaydi.
 22. Stajirovka o‘tagan shaxslarning hisobi mas’ul bo‘linma tomonidan yuritiladi va stajirovka o‘tash bilan bog‘liq barcha hujjatlar ushbu bo‘linmada saqlanadi.